**Paola Anneli Ivana Suhonen** (alk. Paula Anneli Suhonen, s. 19. kesäkuuta 1974 Helsinki) on suomalainen vaatesuunnittelija, taiteilija, muotoilija, yrittäjä ja elokuvantekijä. Hänet tunnetaan erityisesti Ivana Helsinki -vaatemerkistä, jonka hän perusti siskonsa Pirjo Suhosen kanssa vuonna 1998.

Ivana Helsinki Paola Suhonen konseptimyymälä Helsingissä.
Koulutukseltaan Suhonen on taiteen kandidaatti Helsingin taideteollisesta korkeakoulusta. Ennen opintojaan Suhonen toimi muun muassa nuorten suunnittelijoiden muodostamassa Fabrik-ryhmässä. Hän on myös voittanut lumilautailun Suomen mestaruuden.

Suhonen on tehnyt yhteistyötä muun muassa Coca-Colan, Nanson, Aarikan, Alkon, Luhdan, Itellan, Pirkan, Seppälän, Vitaliksen, Valion ja Googlen kanssa.*lähde?* Keväällä 2002 Suhosen suunnittelemaa ylioppilaspipoa myytiin 600 kappaletta.

Suhonen asui kaksi vuotta New Yorkissa, missä hän opiskeli vuoden ajan New York Film Academyssa. Syksyllä 2010 hän muutti Los Angelesiin ja opiskeli kuvaajaksi American Film Institutessa. Suhonen on toiminut Yhdysvalloissa ilmestyvän Love Contemporary -rakkauslehden päätoimittajana. Hän muutti takaisin Suomeen keväällä 2013. Samana vuonna Suhoselle myönnettiin Pro Finlandia -mitali.

Paola Suhosella oli ensimmäinen oma taidenäyttely Taidehallissa vuonna 2016. Hän kuvasi kahdeksan vuoden ajan kokeellista dokumenttia  Poem Portrait of Nina yhdestä Hollywoodin tunnetuimmasta pornotähdestä, Nina Hartleystä. Runollisista tuokiokuvista ja haastatteluista koostuvassa monikanavaisessa videoteoksessa Hartley nähdään ensimmäistä kertaa taiteilijan linssin läpi. Suhosen kanssa ystävystynyt Hartley pohtii elokuvallisessa muotokuvassa suhdettaan rakkauteen, seksiin ja elämään ylipäänsä. 

Syyskuussa 2015 ilmestyi Paola ja Pirjo Suhosen ensimmäinen lastenkirja *Erikoiskoira Affe - Talviseikkailu Lapissa*. Kirjasarja sai jatkoa kirjalla *Erikoiskoira Affe - Kevätretki kaupungilla* ja uusi kirja on luvassa myös vuoden 2017 aikana. Suhoselle myönnettiin vuonna 2018 Suomi-palkinto tunnustuksena merkittävästä taiteellisesta urasta.

Paola Suhosella on puolisonsa Olli Happosen kanssa yhtye Lone Deer Laredo.

Suhonen joutui Yhdysvalloissa kiistaan Donald Trumpin ex-vaimon Ivana Trumpin kanssa Ivana-tuotemerkkinimestä. Trump vaati Ivana Helsinki -vaatemerkin nimeä muutettavaksi ja se muutettiin globaalisti muotoon Ivana Helsinki Paola Suhonen.

Keväällä 2022 nousivat julkisuuteen entisten työntekijöiden lausunnot Suhosen yrityksen kireästä työilmapiiristä, palkan "maksamisena" Ivana Helsingin vaatteilla, ylitöiden määrästä, palkattomien työharjoittelijoiden väärinkäytöstä ja Suhosen asiattomasta käytöksestä työnantajana. Suhonen on jyrkästi kiistänyt väitteet ja kokee että häneen on kohdistettu tahallinen kiusaamis- ja maalituskampanja.

Filmografia
-----------

* 7 Heaven Love Ways, 2012

Lähteet
-------

1. 1 2  Partanen, Anu: Paolan maailma *Image*.  4/2011. Viitattu 1.9.2015.
2. ↑  YleQ - Passikuva - 5.2. Paola Suhonen
3. 1 2 3  Sommar, Heidi: Suunnittelija, yrittäjä ja elokuvaohjaaja Paola Suhonen *Elävä arkisto*.  16.9.2010. Yle. Viitattu 1.9.2015.
4. 1 2  Miettinen, Vera: Suomeen muuttava Paola Suhonen: On aika palata juurille *Tamperelainen.fi*.  28.12.2012.  Arkistoitu 24.9.2015. Viitattu 1.9.2015.
5. ↑  Rinne, Jaana: Paola Suhonen *City*.  10/2002. Viitattu 1.9.2015.
6. ↑  Hartikainen, Jukka; Aro, Kaarina; Suramo, Ari; Pajala, Lasse: *Mitä Missä Milloin 2004*, s. 9. Kustannusosakeyhtiö Otava, 2003. ISBN 951-1-18590-X.
7. ↑  Peter Franzén ja Paola Suhonen palkitaan Pro Finlandialla *ESS.fi*.  3.12.2013. Viitattu 1.9.2015.
8. ↑  Poem Portrait of Nina (Arkistoitu – Internet Archive)
9. ↑  Erikoiskoira Affe - Talviseikkailu Lapissa *Kirja.fi*.  Arkistoitu 20.4.2017. Viitattu 1.9.2015.
10. ↑  Remu Aaltonen ja Paola Suhonen saivat arvostetut Suomi -palkinnot *iltalehti.fi*. Viitattu 3.12.2018.
11. ↑  Marja Vehkanen: Paola Suhonen ja Olli Happonen täydentävät toisiaan musiikintekijöinä *Jaetut maailmat*.  23.3.2019. Yle. Viitattu 28.4.2019.
12. ↑  Paola Suhonen kamalasta oikeussotkusta Trumpin asianajajien kanssa – joutui vaihtamaan yrityksensä nimeä: "Tappio" *Ilta-Sanomat*.  14.12.2016.  Arkistoitu 14.12.2016. Viitattu 14.12.2016.
13. ↑  Tawast, Sofia ja Koskela, Miika: Paolan palve­luksessa *Yle Uutiset*.  31.3.2022. Viitattu 31.3.2022.
14. ↑  Katja Martelius: Nyt puhuu Paola Suhonen *Helsingin Sanomat Kuukausiliite*.

Aiheesta muualla
----------------

* Kervinen, Eline: Paola Suhonen: Printtikuoseilla huipulle Ylioppilaslehti. 10.12.2004.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat

 |

 |